Virallinen lehti nro C 142 , 21/05/1999 s. 0015



KIRJALLINEN KYSYMYS E-2400/98 esittäjä(t): Marjo Matikainen-Kallström (PPE) komissiolle (27. heinäkuuta 1998) Aihe: Kalatuotteiden pakkaaminen Komissio on päättänyt kieltää kalatuotteiden pakkaamisen ja säilyttämisen muissa kuin muoviastioissa. On olemassa kuitenkin erilaisia perinneruokia, joita on kautta vuosien valmistettu ja säilytetty tietynlaisissa astioissa, usein puisissa. Tällainen tuote on mm. ruotsalainen hapansilakka, jota valmistetaan erittäin pienellä alueella vuosisatoja vanhan perinteen mukaisesti. Sen valmistus- ja myyntikapasiteetti on erittäin pieni, on lähinnä kyse pienyritystoiminnasta, joka nyt uhkaa kuolla komission direktiivin myötä, joka kieltää kaupallisen tuotannon tällä perinteisellä tavalla. Kysyn komissiolta, onko se harkinnut poikkeuslupaa hapansilakalle ja muille senkaltaisille perinneherkuille? Onko komissio ottanut huomioon direktiiviä laatiessaan ne ongelmat, joita tällaisiin erityistuotteisiin liittyy ja direktiivin vaikutuksen perinneruokien tuottamiseen ja myyntiin? Mitä komissio aikoo tehdä, etteivät pienyrittäjät ja heidän kauttaan välillisesti työllistyvät ihmiset, esim. kalastajat, joudu kohtuuttomiin vaikeuksiin? Komission jäsenen Franz Fischlerinkomission puolesta antama vastaus (24. syyskuuta 1998) Terveyttä koskevista vaatimuksista kalastustuotteiden tuotannossa ja saattamisessa markkinoille annetun neuvoston direktiivin 91/493/ETY(1) säännöksiin ei sisälly mitään erityistä vaatimusta, jonka mukaan kalatuotteiden pakkaamiseen saisi käyttää vain muoviastioita. Niissä ei myöskään säädetä, että lattioiden tulisi olla sementtiä. Kansallisten viranomaisten tehtävä on harkita, onko lattia mainitussa direktiivissa annettujen hygieniatavoitteiden mukainen. Tämän direktiivin liitteessä olevan III luvun (Maissa sijaitsevia tehdaslaitoksia koskevat yleiset vaatimukset) 2 kohdan a alakohdan mukaan "tiloissa, joissa tuotteita käsitellään, valmistellaan ja jalostetaan, on oltava: a) vedenpitävä, helposti puhdistettava ja desinfioitava lattia, jonka kaltevuus on sellainen, että vesi valuu helposti pois, tai lattian oltava varustettu vedenpoistolaitteella". Mainitussa liitteessä olevan IV luvun suolausta koskevan 6 kohdan c alakohdan mukaan suolaukseen tai suolavedessä säilyttämiseen käytetyn säiliön on oltava rakenteeltaan sellainen, että estetään saastuminen suolaus- ja suolavesikäsittelyn aikana. Edelleen VI luvun 2 kohdassa säädetään seuraavaa: Kalastustuotteiden kanssa todennäköisesti kosketukseen joutuvien pakkausmateriaalien ja -tuotteiden on täytettävä kaikki hygieniasäännöt ja erityisesti: - ne eivät saa heikentää kalastustuotteiden ja -valmisteiden aistinvaraisesti määritettäviä ominaisuuksia - niistä ei saa siirtyä kalastustuotteisiin ihmisten terveydelle haitallisia aineita - niiden on oltava riittävän vahvoja suojaamaan kalastustuotteita tarvittavalla tavalla. Yhteisön kyseistä alaa koskevan lainsäädännön tavoitteena ei millään lailla ole ruotsalaisen perinneherkun tuotannon näivettäminen, kunhan elintarvikehygieniaa koskevia sääntöjä noudatetaan. Edellä mainitut säännökset jättävät Ruotsin viranomaisille riittävästi tulkinnanvaraa näiden sääntöjen soveltamisessa, ja komissio uskoo, että toissijaisuuden periaatetta on siten noudatettu. (1) EYVL L 268, 24.9.1991.